Da Ursprung vom Stådnama is net eindeitig gsichert. Im Jåhr 1234 werd erschtmois de Burg  Rosnheim am östlichen Innufa erwähnt, afm heitign Schloßberg, obahalb vo da neia Innbruck. Möglicherweise geht da Nam Rosnheim auf des Rosenwappn vo de Wassaburger Hallgrafen, de Erbauer vo da Burg, zruck. A andere Theorie sagt, daß da Nam ursprünglich Rossenheim gwen is, abgleitet vo de Rooß, de im Mittloita dazua hergnuma worn san, dass ma Transportschiff flussaufwärts zong håd, und fia de's in Rosnheim grousse Stallungen gem håt. No heit vawendte Straßnnama wia Am Esbaum (da Baum, an dem de Rooß äsn) oda Am Roßacka san a möglicher Hinweis drauf. A andane Theorie sagt, daß aar a Wortverwandtschaft bestenga kunnt zu Roas, Roze oda Ried, was friara Sumpf- und Torfgebiete bezeichnet håt, de um Rosnheim herum heit no oozumtreffa san - klar ersichtlich aa duach den Nama vo da Rosnheimer Nåchbarståd Kolbermoor. A Beispui fia oane vo de oidn Bezeichnunga is Riadering in da Nachan vo da Ståd. Möglicherweis is da Name Rosnheim abar aa vom Leitnam Roso/Hrodo abgleitet. De wortwörtlich scheenste Theorie is, daß ma friaras zu schene Deandln a 'Roasn' gsågd håd. Schon de Innschiffer soin gwisst ham, dass s in dera Ståd bsunders vui Schönheitn zum Bewundern gabat. De vo de Schiffer gern oogsteierte Ståd kriagat so de Bezeichnung "Hoamat vo de Roasn" - oiso Roasnheim. Weniger gern werd de Theorie anerkannt, daß Roasn evtl. aa bezahlbare Schönheitn gwen sei kunntn.